b"\n_START_ARTICLE_\nCharles Chree\n_START_SECTION_\nVida i Obra\n_START_PARAGRAPH_\nChree va fer els seus estudis secundaris a la Grammar School d'Aberdeen. Despr\xc3\xa9s es va graduar a la universitat d'Aberdeen, obtenint la medalla d'honor al millor estudiant d'humanitats de l'any 1879. A continuaci\xc3\xb3 va anar a la universitat de Cambridge per estudiar matem\xc3\xa0tiques i ci\xc3\xa8ncies. El 1883 es va graduar entre els millors alumnes d'aquestes especialitats._NEWLINE_El 1885 va ser escollit fellow del King's College, Cambridge, c\xc3\xa0rrec que va mantenir fins al 1893, en que va ser nomenat superintendent del Observatori de Kew. Durant trenta-dos anys, Chree va mantenir la reputaci\xc3\xb3 de l'observatori de Kew, com un centre de recerca en geomagnetisme de primer ordre._NEWLINE_Mentre va estar a Cambridge, Chree va fer recerca en teoria de l'elasticitat. Per\xc3\xb2 un parell d'anys despr\xc3\xa9s d'estar a Kew, va comen\xc3\xa7ar les seves recerques en geomagnetisme. Quan va arribar a Kew, l'observatori tenia tres funcions b\xc3\xa0siques: mantenir els registres meteorol\xc3\xb2gics pel servei nacional de meteorologia, mesurar i registrar el magnetisme terrestre i el gradient de potencial el\xc3\xa8ctric i verificar i certificar tota mena d'aparells de mesura (term\xc3\xb2metres, telescopis, rellotges, anem\xc3\xb2metres, etc.). El 1895 va publicar el seu primer article sobre magnetisme terrestre i, a partir d'aquest any, es va convertir en la seva \xc3\xa0rea de recerca \xc3\xbanica._NEWLINE_Chree considerava que l'observaci\xc3\xb3 i mesura meticulosa era imprescindible per donar forma a les teories i era contrari a l'especulaci\xc3\xb3 sobre les causes f\xc3\xadsiques dels geomagnetisme. Les seves observacions van ser molt importants en l'establiment de per\xc3\xadodes de recurr\xc3\xa8ncia de l'activitat geomagn\xc3\xa8tica i en l'establiment de la idea que la conductivitat i la ionitzaci\xc3\xb3 eren caracter\xc3\xadstiques essencials de les altes capes de l'atmosfera."